Árlega á útmánuðum er stór hópur æðarfugls utan við höfnina í Neskaupstað og er áætlað að þar séu 5 - 10.000 fuglar . Hann var skoðaður lauslega 21. mars síðast liðinn og sást í honum einn fullorðinn æðarkóngur . Gaman væri að hitta á hann í varpi í sumar . Æðarkóngur hefur verið í æðarvarpi við Sævarenda í Loðmundarfirði . Náttúrustofan biður æðarbændur og aðra er kynnu að rekast á kónga í varpi að láta vita . Auk æðarfugls bar mikið á hávellu , fýl og silfurmáfi . Tvær myndir eru af ungum bjarfmáf sem var á þessum slóðum fyrir nokkrum árum . Bak við hann á annarri myndinni grillir í hvítmáfa sem eru stærri og “ groddalegri ” . Hvítmáfar eru þekktir fyrir að helga sér æðarhópa og stela af þeim æti er fuglinn kemur úr kafi en það virðist bjartmáfurinn einmitt vera að gera á annarri myndinni .